钦定古今图书集成/历象汇编/乾象典/第002卷 > 明阳玛诺天问略 > 月食由地影所蔽图
## 钦定古今图书集成/历象汇编/乾象典/第002卷 > 明阳玛诺天问略 > 月食由地影所蔽图

### 月食由地影所蔽图说

如右图，甲为日轮，乙为地球，丙为地影，丁为月轮，即见日月正对。故月轮全居地影之内，而居地上者视月无光，月无光则食也。

问：“日轮值望，必与月正相对，相对月必过地影，过影必当每望食矣。今月之遇食，不过什一焉，地影之说，毋乃碍乎？”曰：“日轮恒行黄道上，不出入内外；地体之影正对于日，亦必在黄道上，不出入内外焉。月轮惟行龙头、龙尾之上，得行黄道。故望时月轮适当龙头、龙尾，适过地影之内则食；若出黄道内外，或南或北，地影不便不能食，即食亦分秒不同。此望日，日月虽对，而亦不能常食也。”

问：“日月正对，则相远必百八十度半周天也。故月在地平上，日必居其下；日在地平上，月必居其下。然有月食，而日月皆在地平上，则月食非由地影矣，何也？”曰：“从古至今，凡月食皆以望日为限。其相远必半周天，不然不食也。月食时，日月俱在地平上者，或日在西以将入，月在东以始出；或月入而日出也。夫月将出而日将入，其视月在地平者，非月全出也，则海水或湿气所影映也。盖地平傍近，恒有湿气，清微如烟，或空中对月轮，偶有轻薄白云，或值当海水，皆能令月影映于其内，而目力所成，宛一月焉。此视法之理也，固有别论。今试于空盘，若盘底内置一钱，人渐远于盘，或八步，或十馀步，盘内之钱已不见矣；令斟水满盘，即仍八步或十馀步，而钱忽见之，何也？所视非钱体也，钱影也。然则地平之见月，非月体也，月影也。”

问：“月食时刻不同，或所食时长，或时短，何也？”曰：“月食长短，由于地体之影及月轮之行也。月天之内别有小轮以带月，为带月轮。此小轮之动，与月天之本动，非同一也。乃月天行自西而东，小轮其上半周行自东而西，其下半周行自西而东，故月轮近远于地心恒异也。月轮若居小轮之下，必近于地；若居小轮之上，必远于地也。地景渐锐而有尽，其愈近于地愈宽，愈至于锐愈狭。若月行小轮之下，所经影界宽，故食久；若行小轮之上，所经影界狭，故食暂也。小轮之说，及其上半周何得行自东而西，其下半周自西而东，别有正论。”